Diari Oficial de la Generalitat Valenciana


Sumari del DOGV 9846, del 10-05-2024 (2024/3957)

ORDE 5/2024, de 2 de maig, de la Conselleria d'Agricultura, Ramaderia i Pesca, per la qual es regulen les bases de les ajudes a les activitats d'informació i promoció de règims de qualitat agroalimentària, dutes a terme per grups de persones productores, en el marc del Pla estratègic de la PAC 2023-2027.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9846

Data del DOGV
:   10-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3957


Data del document
:   02-05-2024

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca

ORDE 5/2024, de 2 de maig, de la Conselleria d'Agricultura, Ramaderia i Pesca, per la qual es regulen les bases de les ajudes a les activitats d'informació i promoció de règims de qualitat agroalimentària, dutes a terme per grups de persones productores, en el marc del Pla estratègic de la PAC 2023-2027. [2024/3957]  
PREÀMBUL  
  
La participació en els règims de qualitat agroalimentària millora la situació dels productors en la cadena de valor, a través de la millora de la competitivitat dels productes emparats per una figura de qualitat agroalimentària, la qual cosa requerix la promoció de la qualitat diferenciada que n'aporta la pertinença a esta figura. Són objecte d'estes ajudes les activitats d'informació i promoció de les mateixes figures de qualitat agroalimentària de la Comunitat Valenciana i dels productes que estes figures emparen.  
En aplicació dels articles 1.3 i 7.4 del Decret 128/2017, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en esta orde i a les convocatòries que es realitzen en aplicació d'esta, quan romanguen en l'àmbit dels productes agrícoles, no se'ls aplica l'article 107.1 del Tractat de funcionament de la UE (TFUE), ja que els fons destinats a finançar les actuacions previstes tenen un origen comunitari, en el marc de les previsions de l'article 145.2 del Reglament (UE) 2021/2115, del Parlament Europeu i del Consell, de 2 de desembre de 2021, pel qual s'establixen normes en relació amb l'ajuda als plans estratègics que han d'elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER), i pel qual es deroguen els reglaments (UE) núm. 1305/2013 i (UE) núm. 1307/2013, que establix que: «Els articles 107, 108 i 109 del TFUE no seran aplicables a l'ajuda facilitada pels estats membres en virtut i de conformitat amb el reglament present ni al finançament nacional addicional que es preveu en l'article 146 d'este reglament pertanyent a l'àmbit d'aplicació de l'article 42 del TFUE».  
  
 Per al cas de les activitats de productes alimentaris, que són activitats fora de l'àmbit d'aplicació de l'article 42 del TFUE, s'acullen al reglament d'exempció per categories en el sector agrícola. L'article 62 del Reglament (UE) núm. 2022/2472, de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea, establix, en l'apartat segon, que, no obstant això, les normes establides en el Reglament (UE) núm. 702/2014 es continuaran aplicant fins al 31 de desembre de 2025 a les ajudes concedides en virtut del Reglament (UE) núm. 1305/2013, del Parlament Europeu i del Consell.   
En conseqüència, per a aquelles activitats fora de l'àmbit d'aplicació de l'article 42 del TFUE és aplicable el Reglament (UE) núm. 702/2014, de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del TFUE, que en el seu àmbit d'aplicació inclou, entre altres, les activitats excloses de l'àmbit d'aplicació de l'article 42 del tractat, en la mesura que estes ajudes es concedisquen de conformitat amb el Reglament (UE) núm. 1305/2013 i siguen cofinançades pel FEADER o concedides com a finançament suplementari nacional per a estes mesures cofinançades.  
Les presents ajudes estan integrades en el Pla Estratègic de Subvencions 2024-2026 de la Conselleria d'Agricultura, Ramaderia i Pesca i els seus organismes públics, aprovat per Resolució de 5 d'abril de 2024 (Línia d'actuació S1436 FEADER PEPAC, Aplicació a la Comunitat Valenciana del Pla Estratègic de la PAC).  
En virtut de l'article 49.3 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, la Generalitat té competència exclusiva, sense perjuí del que disposa l'article 149 de la Constitució, en matèria d'agricultura, reforma i desenvolupament agrari, i ramaderia.  
Per tot el que s'ha exposat, en virtut de les facultats que em conferixen l'article 28.e de la Llei 5/1983, de 30 de desembre de 1983, del Consell; l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i vista la proposta de la direcció general competent en matèria de figures de qualitat agroalimentària, en virtut de les competències que té atribuïdes pel Decret 146/2023, de 5 de setembre, del Consell, d'aprovació del Reglament orgànic i funcional de la Conselleria d'Agricultura, Ramaderia i Pesca, i d'acord amb els informes emesos per l'Advocacia de la Generalitat i la intervenció delegada en la Conselleria d'Agricultura, Ramaderia i Pesca,  
  
  
ORDENE  
  
Article únic. Aprovació de les bases reguladores  
S'aproven les bases reguladores de les ajudes a les activitats d'informació i promoció de règims de qualitat agroalimentària, en el marc del Pla estratègic de la PAC 2023-2027, incloses en l'annex.  
  
  
  
DISPOSICIÓ ADDICIONAL  
  
Única. Clàusula de no incidència pressupostària  
L'aprovació d'estes bases no comporta, per si mateixa, obligacions econòmiques en els pressupostos de la Generalitat, sense perjuí de les convocatòries possibles que es puguen resoldre de conformitat amb la consignació pressupostària que s'establisca en l'exercici corresponent.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades les disposicions de rang igual o inferior que s'oposen al que disposa esta orde, i en concret l'Orde 21/2017, de 25 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regulen les bases de les ajudes a la participació per primera vegada d'agricultors i agricultores i agrupacions d'agricultors i agricultores en règims de qualitat de productes agrícoles i alimentaris, i a les activitats d'informació i promoció dutes a terme per grups de persones productores en el mercat interior, en el marc del Programa de desenvolupament rural de la Comunitat Valenciana 2014-2020.  
  
  
DISPOSICIONS FINALS  
  
Primera. Normativa aplicable  
A estes ajudes, a més d'aplicar-los el que disposa esta orde, se'ls aplica el que disposen la Llei 38/2003, de 17 de novembre, general de subvencions, i el seu desplegament reglamentari, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com la normativa europea que s'hi aplica.  
  
  
Segona. Delegació de competències i facultat de desplegament  
De conformitat amb el que disposa l'Acord de 26 d'abril de 2012, pel qual es deleguen les funcions d'autorització del pagament de fons FEADER entre l'organisme pagador i els diversos òrgans administratius de la Conselleria d'Agricultura, Pesca, Alimentació i Aigua, així com la Conselleria d'Infraestructures, Territori i Medi Ambient, i la Conselleria de Governació, la concessió i la denegació de les ajudes que preveu esta orde esta delegada en la persona titular de la direcció general competent en matèria de figures de qualitat agroalimentària.   
Tercera. Entrada en vigor  
Esta orde entrarà en vigor l'endemà de publicar-se en el Diari Oficial de la Generalitat Valenciana.  
  
València, a 2 de maig de 2024.- El conseller d'Agricultura, Ramaderia i Pesca: José Luís Aguirre Larrauri.  
  
  
  
ANNEX  
Bases reguladores de les ajudes a les activitats d'informació i promoció de règims de qualitat agroalimentària, en el marc del Pla estratègic de la PAC 2023-2027.  
  
Primera. Objecte  
1. L'objectiu de les subvencions que preveu este annex és afavorir en les persones consumidores el coneixement dels règims de qualitat agroalimentària i el consum dels productes que hi estan emparats, per mitjà d'activitats d'informació i promoció. Estes activitats destacaran les característiques d'estos productes, especialment l'origen, la qualitat, els mètodes de producció específics, i les normes de producció i/o el respecte del medi ambient vinculats al règim de qualitat agroalimentària.   
2. Les ajudes que recull este annex desenvolupen les intervencions sobre el desenvolupament rural que recull el Pla estratègic de la PAC 2023-2027: 7132 - “Cooperació per a la promoció dels productes agrícoles i alimentaris en els règims de qualitat”.  
3. Estes ajudes estan cofinançades pel Fons Europeu Agrícola de Desenvolupament Rural (FEADER), l'Administració General de l'Estat i la conselleria competent en matèria d'agricultura de la Generalitat.  
  
  
Segona. Règims de qualitat agroalimentària subvencionables  
Són auxiliables els règims de qualitat agroalimentària següents:  
1. Els règims de qualitat agroalimentària establits per reglaments europeus:  
a) Denominacions d'origen protegides no víniques i indicacions geogràfiques protegides no víniques; especialitats tradicionals garantides, i productes de muntanya (Reglament [UE] núm. 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris).   
b) Producció ecològica (Reglament [UE] núm. 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics i pel qual es deroga el Reglament [CE] núm. 834/2007, del Consell).  
c) Indicacions específiques de begudes espirituoses (Reglament [UE] núm. 110/2008, del Parlament Europeu i del Consell, de 15 de gener de 2008, relatiu a la definició, la designació, la presentació, l'etiquetatge i la protecció de la indicació geogràfica de begudes espirituoses i pel qual es deroga el Reglament [CEE] núm. 1576/89, del Consell).  
  
d) Indicacions geogràfiques de productes vitivinícoles aromatitzats (Reglament [UE] núm. 251/2014, del Parlament Europeu i del Consell, de 26 de febrer de 2014, sobre la definició, la descripció, la presentació, l'etiquetatge i la protecció de les indicacions geogràfiques dels productes vitivinícoles aromatitzats, i pel qual es deroga el Reglament [CEE] núm. 1601/91, del Consell).  
e) Denominacions d'origen protegides i indicacions geogràfiques protegides víniques (part II, títol II, capítol I, secció 2, del Reglament [UE] núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments [CEE] núm. 922/72, [CEE] núm. 234/79, [CE] núm. 1037/2001 i [CE] núm. 1234/2007, pel que fa al vi).  
2. Marques de qualitat CV regulades en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat «CV» per a productes agraris i agroalimentaris, o la norma que el substituïsca. Este règim de qualitat haurà de garantir les característiques especials del producte final elaborat, de conformitat amb el que disposa l'article 16.1 b del Reglament (UE) 1305/2013.  
  
  
Tercera. Entitats beneficiàries  
1. Podran ser beneficiàries d'estes ajudes les agrupacions o les organitzacions de productors agroalimentaris, les associacions sense ànim de lucre o les entitats instrumentals que estiguen constituïdes com a òrgan de gestió de les figures de qualitat de productes agroalimentaris mencionades en la base segona d'este annex, que cooperen per a la informació i la promoció dels productes agrícoles i alimentaris dels règims de qualitat.   
  
2. Les beneficiàries d'esta ajuda ho podran ser durant un període màxim de 7 anys.  
  
Quarta. Activitats i gastos subvencionables i quantia de les ajudes  
  
1. Les activitats subvencionables són:  
a) Activitats promocionals: tast comentat, degustació, presentacions públiques (accions per a millorar la imatge i la presentació del producte), presentacions en punts de venda, identificació del producte amb rètols informatius en el lloc de venda i/o producció, i organització de jornades tècniques i tallers que tinguen per objectiu la informació i la promoció.  
b) Activitats publicitàries: publicitat en mitjans de comunicació, Internet, revistes i guies especialitzades; accions de relacions públiques i missions comercials, i creació, disseny i actualització de pàgines web publicitàries i/o xarxes socials, bàners, anuncis publicitaris en la xarxa.  
  
c) Informació i difusió dels requisits tècnics i científics sobre els productes.  
d) Elaboració de plans estratègics, estudis tècnics, estudis de mercat, estudis de concepció i creació de productes dins del marc definit en el plec de condicions com a producte emparat.  
e) Elaboració del material divulgatiu i de promoció.  
f) Activitats dirigides a organització, patrocini i/o participació de fòrums, intercanvi de coneixement entre empreses, concursos, exhibicions, exposicions, fires, visites educatives i altres esdeveniments.  
2. Són activitats no subvencionables:  
a) Les que inciten els consumidors a comprar un producte determinat pel seu origen particular.  
b) Les activitats i el material publicitari en el qual es mencionen empreses i marques.   
3. Limitacions en les activitats subvencionables.  
Pel que fa a les activitats d'informació i promoció de vins, vins aromatitzats i begudes espirituoses, s'ha de fer sempre referència a les exigències legals i el consum responsable d'estes begudes alcohòliques, i al risc que suposa l'abús del consum d'alcohol.  
En els productes vínics i les begudes espirituoses, les accions orientades al mercat interior es limitaran a la informació dels consumidors sobre els sistemes de qualitat d'estos productes vínics i sobre el consum responsable d'estes begudes.  
4. Gastos subvencionables, excloent-ne els impostos recuperables:  
a) Fase de preparació de projectes: costos de personal adscrit al projecte, costos indirectes (p. ex. lloguer, aigua, llum, etc.), fins al 15 % dels costos directes de personal elegibles, prestació de servicis i altres gastos (desplaçaments, material fungible, etc.).  
b) Fase d'execució de projectes: costos de personal adscrit al projecte, costos indirectes (p. ex. lloguer, aigua, llum, etc.), fins al 15 % dels costos directes de personal elegibles, prestació de servicis, béns d'equip, infraestructures i prototips (lloguer o amortització en cas que hi haja compra), material fungible, desplaçaments i manutenció, altres gastos (propietat intel·lectual, auditories, traduccions, inscripcions en esdeveniments, gastos de divulgació, gastos de coordinació, etc.).  
Els costos de personal es podran calcular com un 20 % del total aprovat per al projecte i l'entitat beneficiària no estarà obligada a presentar-ne la justificació. Els costos indirectes tampoc requerixen justificació.   
5. La quantia de l'ajuda serà del 70 % dels gastos subvencionables, sense superar els 100.000 euros anuals per entitat beneficiària i convocatòria.   
6. Perquè siguen subvencionables, en cada convocatòria les activitats s'hauran d'haver iniciat després de la data límit de presentació de la sol·licitud de pagament de la convocatòria anterior, i el gasto s'haurà fet efectiu en el mateix any natural de la publicació de la convocatòria.   
Quinta. Obligacions de les entitats beneficiàries  
1. Les entitats beneficiàries han de:  
a) Complir l'objectiu, els requisits i les condicions en l'execució de l'actuació que fonamenta la concessió de la subvenció.  
b) Sotmetre's a les actuacions de comprovació que duga a terme l'òrgan concedent, així com a qualsevol altra de comprovació i control financer que corresponga a la Intervenció General en relació amb les subvencions i les ajudes concedides, i aportar tota la informació que se'ls requerisca en l'exercici d'estes actuacions. Així mateix, s'han de sotmetre als controls sobre el terreny i a posteriori que haja de realitzar l'òrgan competent i qualsevol organisme de l'AVFGA o de la Comissió Europea amb competències de control de fons FEADER.  
  
c) Estar al corrent en el compliment de les obligacions tributàries i amb la Seguretat Social.  
d) Declarar responsablement la no concurrència de cap de les circumstàncies que preveu l'article 13 de la Llei 38/2003, general de subvencions.  
e) Comunicar a l'òrgan concedent, en la sol·licitud d'ajuda, així com en qualsevol moment de la vigència de l'expedient, la sol·licitud i l'obtenció d'altres ajudes per a la mateixa finalitat per altres administracions o ens públics, així com la modificació de les circumstàncies que hagen fonamentat la concessió de la subvenció en els termes d'esta orde. En el cas que la sol·licitud o la concessió d'altres ajudes, o la modificació de les circumstàncies que hagen motivat la concessió de l'ajuda, s'efectuen durant la tramitació de l'expedient, esta comunicació s'ha de fer tan prompte com es conega i, en qualsevol cas, abans de justificar l'aplicació donada als fons percebuts.  
  
f) Reintegrar els fons percebuts quan siga procedent, de conformitat amb el que establixen els articles 36, 37 i 40 de la Llei 38/2003, de 17 de novembre, general de subvencions.  
g) Mantindre a la disposició de l'Administració, durant almenys els tres anys següents al pagament final, els justificants de pagament dels gastos finançats i dels ingressos per les ajudes percebudes.  
h) Fer la publicitat adequada al cofinançament per part del FEADER de les activitats o les actuacions de qualsevol classe que siguen objecte de subvenció.  
i) Quan subcontracten amb tercers la realització de part de l'activitat subvencionada, han d'exigir a estos tercers que es comprometen per escrit a respectar la normativa ambiental i social, així com complir amb els compromisos socials, de transparència, ètics i ambientals assumits per la persona beneficiària.  
j) Qualsevol altra que corresponga com a beneficiari de subvencions públiques.  
2. L'incompliment de les obligacions anteriors donarà lloc a l'exigència de les responsabilitats que corresponguen d'acord amb la legislació vigent.  
  
Sexta. Règim de concessió i criteris de valoració  
1. La concessió d'estes ajudes correspon, per delegació, a la direcció general competent en matèria de figures de qualitat agroalimentària de la conselleria competent en matèria d'agricultura, de conformitat amb el que disposa l'Acord de 26 d'abril de 2012, pel qual es deleguen les funcions d'autorització del pagament de fons FEADER entre l'organisme pagador i els diversos òrgans administratius de la Conselleria d'Agricultura, Pesca, Alimentació i Aigua, així com la Conselleria d'Infraestructures, Territori i Medi Ambient i la Conselleria de Governació.  
  
2. La concessió de les ajudes s'atorgarà en règim de concurrència competitiva, segons el qual la concessió de les subvencions es realitza mitjançant la comparació de les sol·licituds presentades, a fi d'establir una prelació entre estes d'acord amb els criteris de valoració fixats, i adjudicar amb el límit fixat segons el crèdit disponible les que hagen obtingut més valoració en aplicació dels criteris mencionats, tot això de conformitat amb el que establix l'article 22.1 de la Llei 38/2003, de 17 de novembre, general de subvencions.  
  
3. Si la dotació pressupostària de cada convocatòria arriba per a atendre el total de sol·licituds admissibles, es concedirà l'ajuda a totes.  
  
Si la dotació pressupostària de cada convocatòria no arriba per a atendre el total de sol·licituds admissibles, les ajudes s'atorgaran en règim de concurrència competitiva segons els criteris de puntuació següents:  
A) Novetat del programa (5 punts). Amb este criteri es valora l'antiguitat inferior del programa de qualitat, de manera que reben més punts les accions desenvolupades en relació amb programes de qualitat que han començat l'activitat més recentment. Els punts es concediran d'acord amb l'escala següent:  
a) Antiguitat (anys) de 0-5 anys: 5 punts.  
b) Antiguitat (anys) de més de 5 anys fins a 10 anys: 4 punts.  
c) Antiguitat (anys) de més de 10 anys fins a 15 anys: 3 punts.  
d) Antiguitat (anys) de més de 15 anys fins a 20 anys: 2 punts.  
e) Antiguitat (anys) de més de 20 anys: 1 punt.  
Per a calcular l'antiguitat del programa, es tindrà en compte la data de constitució del consell regulador corresponent en els programes de qualitat per als quals existisca. Per als programes per als quals no hi haja un consell regulador, es prendrà la data d'inscripció del programa en els diversos registres europeus de denominacions d'origen protegides, indicacions geogràfiques protegides i especialitats tradicionals garantides. Pel que fa a les entitats associatives sense ànim de lucre gestores de les marques de qualitat CV, el termini es computarà des de l'emissió de les autoritzacions corresponents d'ús de la marca CV per part de la conselleria amb competències en matèria d'agricultura.  
  
B) Tipologia del programa de qualitat. Mitjançant este criteri, es valorarà la classe de programa de qualitat en què s'emmarquen les accions per a les quals se sol·licita ajuda, d'acord amb l'escala següent:  
  
B.1) Agricultura ecològica: 6 punts.  
B.2) Denominacions d'origen protegides i indicacions geogràfiques protegides: 4 punts.  
B.3) Especialitats tradicionals garantides i marca CV: 2 punts.  
  
C) Nombre de categories d'activitats (punt 1 de la base quarta d'este annex): 1 punt per cada categoria inclosa en el programa.  
D) En funció de l'àmbit geogràfic en el qual es desenvolupen les actuacions: 2 punts per realitzar actuacions d'àmbit nacional o en altres comunitats autònomes; 2 punts per realitzar actuacions fora d'Espanya.  
  
Les ajudes es concediran pel 70 % dels gastos subvencionables per orde decreixent de puntuació fins a esgotar la dotació pressupostària. Si s'aconseguix un nivell de puntuació en el qual hi ha diverses sol·licituds amb la mateixa puntuació i no arriba per a concedir el 70 % dels gastos subvencionables a totes, es repartiran els fons sobrants de manera proporcional als imports aprovats de les sol·licituds amb esta puntuació, fins a esgotar el crèdit pressupostari.  
  
  
Sèptima. Sol·licitud i documentació  
1. El termini de presentació de les sol·licituds d'ajuda quedarà establit en les convocatòries corresponents que es realitzen per a cada exercici, igual que la línia pressupostària i la dotació econòmica assignada a estes.  
2. Els interessats que reunisquen les condicions que preveu la base tercera d'este annex presentaran les sol·licituds a través del model normalitzat que es publicarà en la seu electrònica de la Generalitat (https://sede.gva.es/), en el termini i la forma que es determine en la convocatòria corresponent.  
3. Pel que fa a la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú, i l'article 3.2 de la Llei 40/2015, d'1 d'octubre, de règim jurídic del sector públic.  
4. A la sol·licitud d'ajuda s'haurà d'adjuntar la documentació que s'indique en la convocatòria corresponent, que ha d'incloure, almenys, la següent:  
a) Acreditació de la personalitat jurídica del sol·licitant, de la identitat i la capacitació del seu representant i el seu objecte social, sense perjuí del que disposa l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
b) Acreditació d'estar al corrent de les obligacions tributàries, estatals i autonòmica, i amb la Seguretat Social, sense perjuí del que disposa l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
c) Identificació del compte bancari en el qual es vol percebre l'ajuda.  
d) Memòria explicativa de l'objecte de les activitats a desenvolupar, que haurà d'incloure el contingut següent:  
1r. Descripció detallada de les actuacions.  
2n. Avaluació econòmica dels avantatges.  
3r. Relació d'efectius humans i mitjans materials de què es disposa.  
  
4t. Pla cronològic dels treballs.  
e) Pressupost detallat dels gastos previstos, en el qual es detallarà específicament l'àmbit territorial (Comunitat Valenciana, Espanya, Unió Europea) al qual correspon el gasto de cada partida, si no corresponen totes a un mateix àmbit geogràfic.  
5. El formulari de sol·licitud d'ajuda haurà d'incorporar les declaracions responsables següents, que hauran de subscriure les entitats sol·licitants:  
a) Declaració responsable que totes les dades que figuren en la sol·licitud i la documentació que s'hi adjunta són certes i de conéixer la normativa aplicable en la concessió d'estes ajudes, així com l'obligació de donar publicitat a la procedència dels fons.  
b) Declaració responsable de no estar incurs en cap prohibició per a obtindre la condició de beneficiari, assenyalada en l'article 13 de la Llei 38/2003, de 17 de novembre, general de subvencions.  
c) Declaració responsable de complir la normativa d'integració laboral de les persones amb discapacitat o, si és el cas, d'estar exempt d'esta obligació, segons establix el Decret 279/2004, de 17 de desembre, del Consell.  
d) Declaració responsable de no haver sol·licitat ni rebut cap altra ajuda econòmica ni de la UE, ni d'altres administracions públiques, per a les mateixes activitats i els costos subvencionables corresponents.  
  
6. Mitjançant la presentació de la sol·licitud, la persona representant manifesta sota la seua responsabilitat que totes les dades recollides en esta sol·licitud i en la documentació que s'adjunta són verídiques i que disposa de la documentació que així ho acredita, i queda a la disposició de la Generalitat per a fer-ne la presentació, la comprovació, el control i la inspecció posterior quan es considere oportú.  
7. No serà necessari aportar la documentació que ja s'haja presentat anteriorment davant d'esta administració, sempre que no hagen variat les dades que continga i que continuen vigents. En este cas, caldrà posar en coneixement de l'òrgan gestor la documentació de què es tracte, el procediment, l'expedient, l'any i la unitat administrativa en la qual s'haja presentat esta documentació.  
  
Octava. Instrucció del procediment de concessió  
1. La instrucció del procediment per a la tramitació de sol·licituds correspon a la direcció general competent en matèria de figures de qualitat agroalimentària.  
2. En el cas que la sol·licitud no complisca els requisits, es requerirà a l'entitat sol·licitant que l'esmene en un termini de 10 dies, amb la indicació expressa que, si no ho fa, es considerarà que desistix de la sol·licitud, amb una resolució prèvia, d'acord amb l'article 68 de la Llei 39/2015. La resolució de desistiment serà dictada per la persona titular de la direcció general competent en matèria de figures de qualitat agroalimentària.  
3. L'òrgan instructor pot requerir a la persona sol·licitant informació més ampliada i dur a terme les actuacions que considere necessàries per a determinar i comprovar dades, tot això a l'efecte d'una tramitació adequada del procediment fins que es resolga.  
4. La concessió de les ajudes s'atorgarà en règim de concurrència competitiva.  
5. Un òrgan col·legiat avaluarà les sol·licituds d'acord amb els criteris de concessió que establix la base sexta d'este annex, i formularà proposta de resolució. Este òrgan estarà integrat per tres membres: la persona titular de la subdirecció general competent en matèria de qualitat agroalimentària, que actuarà com a president/a; la persona titular del servici competent en matèria de qualitat agroalimentària, que actuarà com a secretari/ària amb veu i vot, i una persona tècnica adscrita a esta subdirecció general, i es procurarà que hi haja una representació equilibrada de dones i hòmens, tot això en aplicació del que preveu el III Pla d'igualtat de dones i hòmens de l'Administració de la Generalitat, aprovat per l'Acord de 5 d'agost de 2022, del Consell.  
  
  
Novena. Resolució  
1. El termini màxim de resolució i notificació de les resolucions serà de 6 mesos. Davant de la falta de resolució expressa, les entitats sol·licitants que hagen sol·licitat l'ajuda podran entendre desestimades les seues pretensions per silenci administratiu.  
2. La resolució serà motivada i contindrà la informació següent: la inversió auxiliable, la quantia de les ajudes concedides com a percentatge de la inversió auxiliable, les administracions que financen les ajudes (europea, nacional i/o autonòmica) i els respectius percentatges de participació, i el termini concedit a les entitats beneficiàries per a presentar les sol·licituds de pagament juntament amb la justificació de les activitats desenvolupades. Igualment, quedaran clarament identificats els compromisos assumits pels beneficiaris; en funció de la memòria presentada amb la sol·licitud d'ajuda.  
3. De conformitat amb el que disposen els articles 123 i 124 de la Llei 39/2015, la resolució de la persona titular de la direcció general competent en matèria de figures de qualitat agroalimentària posarà fi a la via administrativa, i contra esta es podrà interposar potestativament un recurs de reposició davant de la persona titular de la Direcció de l'Agència Valenciana de Foment i Garantia Agrària en el termini d'un mes, comptat des de l'endemà de la publicació o la notificació, o directament un recurs contenciós administratiu davant dels jutjats contenciosos administratius de la Comunitat Valenciana en el termini de dos mesos. Tot això sense perjuí que la persona interessada puga interposar qualsevol altre recurs que considere oportú.  
  
Dècima. Modificació de la resolució, incompliment i reintegrament  
1. Una vegada dictada la resolució de concessió, les entitats beneficiàries podran sol·licitar la modificació del contingut sempre que no s'alteren essencialment la naturalesa ni els objectius de l'ajuda aprovada, no es produïsquen danys a drets de tercers i, en cas que haja sigut decisiu per a la concessió, no s'altere a la baixa la puntuació obtinguda en la sol·licitud inicial. La modificació sol·licitada no podrà suposar una alça en l'import de l'ajuda concedida. Així mateix, l'obtenció concurrent de subvencions atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
Les sol·licituds de modificació s'hauran de presentar, com a mínim, un mes abans que concloga el termini per a la sol·licitud de pagament de l'ajuda.  
2. Si l'entitat beneficiària complix les condicions establides en la resolució de concessió, executa i justifica tots els conceptes dels gastos aprovats en els terminis establits i complix la resta dels requisits de la resolució de concessió, s'abonarà el total de la subvenció concedida. En cas que es determine que hi ha algun incompliment dels requisits de subvencionabilitat i compromisos o altres obligacions de la sol·licitud d'ajuda i de pagament, s'aplicarà el que disposen els articles 51 i 52 del Reial decret 147/2023, de 28 de febrer, pel qual s'establixen les normes per a aplicar penalitzacions en les intervencions que preveu el Pla estratègic de la política agrícola comuna, i es modifiquen diversos reials decrets pels quals es regulen aspectes diferents relacionats amb l'aplicació a Espanya de la política agrícola comuna per al període 2023-2027.   
  
  
3. Són causes de reintegrament les que preveuen els articles 36 i 37 de la Llei 38/2003.  
  
Onzena. Pagament de l'ajuda  
1. El pagament de l'ajuda a l'entitat beneficiària es farà, amb una sol·licitud prèvia, quan el servici competent en matèria de figures de qualitat agroalimentària comprove el compliment de totes les obligacions que preveu la base quinta d'este annex.   
2. La sol·licitud de pagament constarà de la documentació següent degudament formalitzada:  
a) Formulari de sol·licitud degudament formalitzat (s'utilitzarà el model normalitzat que es podrà obtindre a través de la seu electrònica de la Generalitat, l'enllaç del qual apareixerà en les convocatòries d'ajuda corresponents).  
b) Compte justificatiu, amb memòria d'actuació i memòria econòmica, segons el model normalitzat que es publicarà en la seu electrònica de la Generalitat, l'enllaç del qual apareixerà en les convocatòries d'ajuda corresponents.  
c) Factures i justificants de pagament que justifiquen les quantitats sol·licitades, així com qualsevol prova documental que en demostre l'existència i la realitat. Si una factura s'imputa parcialment a estes ajudes, s'indicarà la quantia exacta que s'hi imputa.  
d) Documentació justificativa de les activitats desenvolupades, amb l'especificació dels gastos realitzats (mitjans materials i humans) i la vinculació que tenen amb l'actuació, així com una valoració de la seua realització, a més de:  
- Activitats promocionals: fotografies, vídeos, etc., de la realització de l'activitat.  
- Activitats publicitàries: còpia (en format físic o digital) de cada element de la campanya (cartells, fullets, anuncis, documents d'àudio i vídeo, etc.) i proves de la realització de l'activitat, com ara fotografies, vídeos, captures de pantalla en el cas d'activitats en línia, àudios contextualitzats en el cas de falques de ràdio, etc. En el cas d'insercions repetitives, s'hi aportarà una relació dels dies d'emissió o publicació de la campanya.  
- Informació i difusió dels requisits tècnics i científics: fotografies, vídeos, etc., de la realització de l'activitat. En cas que s'hagen desenvolupat materials per a l'activitat, una còpia d'estos.  
  
- Elaboracions de plans estratègics, estudis tècnics, etc.: còpia dels documents.  
- Elaboració del material divulgatiu i de promoció: còpia (en format físic o digital) de cada un dels materials. També s'hi aportaran proves del repartiment o l'enviament dels materials (fotografies, vídeos, resguards d'enviament, etc.).   
- Activitats dirigides a organització, patrocini i/o participació de fòrums, etc.: s'hi aportaran proves (fotografies, vídeos, contractes i acords, inscripcions, etc.) de la realització de l'activitat.  
3. El formulari de sol·licitud de pagament incorporarà les declaracions responsables següents, que hauran de subscriure les persones sol·licitants:  
a) Declaració responsable que totes les dades que figuren en la sol·licitud són certes i que coneix les condicions establides per la normativa aplicable en la concessió i la justificació de les ajudes.  
b) Declaració responsable de no haver rebut ni sol·licitat cap altra ajuda econòmica ni de la UE, ni d'altres administracions públiques, per al programa sol·licitat.  
c) Declaració responsable de no estar incurs en les prohibicions per a obtindre la condició de beneficiari d'acord amb el que establix l'article 13 de la Llei 38/2003, general de subvencions.  
4. A la vista de la documentació justificativa que preveu esta base, així com del conjunt d'obligacions imposades a les persones beneficiàries en esta orde, la persona titular de la direcció general competent en matèria de figures de qualitat agroalimentària resoldrà sobre el pagament definitiu de l'ajuda.  
  
Dotzena. Controls i seguiment  
1. La direcció general competent en matèria de figures de qualitat agroalimentària establirà els mecanismes de control necessaris per a assegurar el compliment de la finalitat per a la qual es concedixen estes ajudes.  
2. Per a comprovar el compliment efectiu del que establixen el PEPAC, estes bases i la normativa aplicable, es realitzaran els corresponents controls administratius i els controls sobre el terreny, tant de les sol·licituds d'ajuda com de les sol·licituds de pagament. Els controls s'executaran en els termes establits en la secció 4a del capítol III del títol III del Reial decret 1047/2022, de 27 de desembre, pel qual es regula el sistema de gestió i control de les intervencions del Pla estratègic i altres ajudes de la política agrícola comuna, així com en l'article 8, “Sistemes de gestió i control”, de la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes.  
  
  
Tretzena. Moderació de costos  
1. Quan l'import del gasto subvencionable supere les quanties que establix per al contracte menor la Llei 9/2017, de 8 de novembre, de contractes del sector públic, l'entitat beneficiària haurà de sol·licitar, com a mínim, tres ofertes de proveïdors diferents, amb caràcter previ a la contracció del compromís per a la instal·lació, la prestació del servici o l'entrega del bé, llevat que per les seues característiques especials no hi haja en el mercat prou entitats que els realitzen, els presten o els subministren, fet que s'haurà de justificar.  
Si l'oferta executada no és la de menys import econòmic, l'entitat beneficiària haurà de justificar les causes d'esta elecció: si les raons no estan motivades en consideracions tècniques, financeres o altres condicionants de l'execució de l'actuació, l'òrgan gestor podrà minorar o suprimir l'ajuda concedida. De la mateixa manera, si un gasto no s'ajusta als preus de mercat, l'òrgan gestor podrà minorar o suprimir l'ajuda concedida.  
Per a dur-ho a terme, es podrà crear una comissió de tècnics en compliment del que disposa l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb la missió d'identificar gastos i preus mitjans susceptibles de ser subvencionats en els processos previs a la resolució de les concessions d'ajuda i/o previs als processos de pagament de les subvencions aprovades. Esta ponderació la durà a terme la comissió mencionada quan de la documentació recaptada per l'òrgan gestor de les subvencions, o de la comparació amb els preus de mercat, es desprenga que un gasto determinat és susceptible de ser moderat. Per a este fi, podrà aprovar límits màxims per a valorar els costos que, de manera justificada, considere més sensibles, tant en fase de concessió com en fase de pagament. Estos costos de referència es notificaran fefaentment als interessats afectats.  
2. En el cas de gastos de desplaçament, només se subvencionaran bitllets en classe turista. Pel que fa a l'allotjament, només se subvencionaran imports de com a màxim 120 euros/dia si l'actuació es du a terme en territori nacional, i un màxim de 180 euros/dia si l'actuació es fa fora d'Espanya.  
Quant als gastos de manutenció (menjades, transport local...), només se subvencionaran imports d'un màxim de 80 euros/dia si l'actuació es du a terme en territori nacional, i un màxim de 90 euros/dia si l'actuació es fa fora d'Espanya. Estos imports màxims podran ser objecte d'actualització a través de les diverses convocatòries d'ajudes.  
  
  
Catorzena. Compatibilitat de l'ajuda  
L'import de les subvencions que regula esta orde no podrà ser d'una quantia que, en concurrència amb subvencions o ajudes d'altres administracions públiques, ens públics o privats nacionals, de la Unió Europea o d'organismes internacionals, supere el cost de l'activitat desenvolupada, i seran incompatibles amb la percepció d'ajudes comunitàries per a la mateixa finalitat.  
  
Quinzena. Protecció de dades de caràcter personal  
1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.   
3. En el disseny dels formularis de sol·licitud i aportació documental, i en les publicacions i altres actes administratius, s'hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.  
4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció a dany accidental, mitjançant l'aplicació de mesures tècniques o organitzatives apropiades que permeten aconseguir la integritat i la confidencialitat de les dades.  
  
Setzena. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, les persones beneficiàries de la subvenció han de complir les obligacions de transparència següents:  
  
1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, s'hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i la pressupostària de l'article 8 d'esta. La publicació es farà per mitjà de la pàgina web de l'entitat o bé de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep.  
  
Esta informació s'haurà de publicar a partir de l'any següent a aquell en què s'hagen superat els llindars establits, i s'haurà de mantindre publicada durant almenys quatre anys naturals.  
2. Sense perjuí de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l'article 5 de la Llei 1/2022, de 13 d'abril.  
  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Dessetena. Règim d'infraccions i sancions  
El règim sancionador serà el que s'establix en el títol IV de la Llei 38/2003 en els seus preceptes bàsics, i en el títol X, capítol IV, de la Llei 1/2015, d'hisenda pública, del sector públic instrumental i de subvencions. Igualment és aplicable el títol II, “Règim sancionador en matèria d'ajudes de la política agrícola comuna”, de la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes.  
Mitjançant la presentació de la sol·licitud:  
a) El sol·licitant manifesta sota la seua responsabilitat que totes les dades que recull esta sol·licitud i la documentació que s'hi adjunta són verídiques.   
b) La inexactitud, la falsedat o l'omissió, de caràcter essencial, de qualsevol dada o informació que s'hi incorpore, o la no presentació davant de l'administració competent de la documentació que es requerisca per a acreditar el compliment del que s'haja declarat, podran donar lloc, si és el cas, a la denegació de la subvenció o l'ajuda o, si esta ja ha sigut reconeguda, a la incoació dels corresponents procediments de minoració i/o reintegrament, sense perjuí d'altres responsabilitats en què la persona beneficiària puga haver incorregut.   
Així mateix, la resolució de l'Administració pública que declare estes circumstàncies podrà determinar l'obligació de l'interessat de restituir la situació jurídica al moment previ al reconeixement de la concessió de la subvenció o l'ajuda corresponent, així com la impossibilitat d'instar un nou procediment amb el mateix objectiu durant un període de temps determinat per la llei, tot això d'acord amb els termes establits en les normes sectorials aplicables.  
c) Si esta conducta està tipificada com a infracció en la legislació aplicable, donarà lloc a la incoació de l'expedient sancionador oportú, de conformitat amb el que disposa el títol IV de la Llei 38/2003, de 17 de novembre, general de subvencions. Tot això sense perjuí de les responsabilitats de tot orde, fins i tot penal, que puguen correspondre, a conseqüència de la falsedat o inexactitud en les dades o els documents aportats o en les declaracions realitzades.